Papersnake/gushiwen huggingface dataset:
示海雷两山都寺旋庵
释函是（明代）

撑持门户怜今日，此道谁当逊昔贤。冉冉流光吾已老，归山迟尔再三年。
伯谏和诗云邪色哇声方漫漫 其二
朱熹（宋代）

阙里当年语从心，至今踪迹尚难寻。况君直至无心处，肯向人前话浅深。
集苔花馆题陆包山承天寺福兴院画卷
吴可驯（清代）

姑苏远近高低寺，六十坊前庆云被。刹幢最古是能仁，残碑勒载萧梁事。

北院禅栖花木深，名流往往高轩寄。谁与题壁抒丽藻，石田倡韵杨祝次。

二公雄笔镇山门，直等江心玉带视。六丁一夕下取将，隔代吟魂熟招致。

包山水墨化结习，濡毫洒洒含清思。失诗乃以画补之，画成诗亦复附志。

完斯公案非偶然，讵独老僧爱文字。何时散轶来北原，收入米家书画记。

菭花主人癖嗜古，宝此不啻千缣值。长夏招要避暑饮，传观竞树诗坛帜。

尘世茫茫感废兴，我来把卷发深喟。前人舍宅创浮图，后人据寺窃闰位。

可怜筑土号三兴，黄叶西风惊梦寐。日月光悬爝火息，后宫灭尽双蛾翠。

兰若粗能复旧观，劫灰旋又几销毁。斯图历今二百载，前辈风流故未坠。

乃知寿世重文墨，作缘底用金布地。展之壁上当卧游，疑有涛声出松吹。
早发韶州
宋之问（唐代）

炎徼行应尽，回瞻乡路遥。珠厓天外郡，铜柱海南标。

日夜清明少，春冬雾雨饶。身经大火热，颜入瘴江消。

触影含沙怒，逢人女草摇。露浓看菌湿，风飓觉船飘。

直御魑将魅，宁论鸱与鸮.虞翻思报国，许靖愿归朝。

绿树秦京道，青云洛水桥。故园长在目，魂去不须招。
饯常熟宰
万俟绍之（宋代）

笼鹤归来到北关，玉墀春里趣朝班。
九重定问琴川事，为奏通川一渡閒。
宣州杂诗二十首
梅尧臣（宋代）

信谗多见逐，伐国岂无仁。
屈子行江畔，昭王问水滨。
包茅曾责贡，香草自持纫。
莽苍山川在，渔歌属野人。
天作
佚名（先秦）

天作高山，大王荒之。彼作矣，文王康之。彼徂矣，岐有夷之行。子孙保之。
春日又送潘述之扬州
皎然（唐代）

别渚望邗城，岐路春日遍。柔风吹杨柳，芳景流郊甸。

日日东林期，今夕异乡县。文房旷佳士，禅室阻清盼。

离恨夺赏心，不得谐所愿。莫忆山中人，碧云遥可见。
哭祥兴帝二首 其二
马南宝（宋代）

黄屋匡扶事已非，遗黎空自泪沾衣。众星耿耿沧溟底，恨不同归一少微。
有所思
朱诚泳（明代）

有所思，乃在天之涯，海之角。何以问遗君，赠之白玉璞。

维兹白玉璞，凿出相思心。兹璞倏以烂，我心悠悠日以深。

相思复相思，雠之春蚕丝。春蚕不到死，抽丝无已时。

吾固有情物，物亦有所知。如彼比翼鸟，如彼连理枝。

比翼鸟亦死，连理枝随枯。惟有相思情，乃与天地俱。

朝亦有所思，暮亦有所思。天地会有尽，相思无绝期。
挽硕堂老人十章历序平生相遇之缘 其五
成鹫（清代）

手辟名园作报资，法堂明月接清池。一回相见一回老，入室升堂知是谁。
句
释惠崇（宋代）

风暖鸟巢木，日高人灌园。
答问诗十二篇寄呈满子权其二耒答鎛三首
王令（宋代）

我必为人用，不必用於人。
若也责不耕，君其问诸田。
题王氏志嘉堂二首 其二
李纲（宋代）

茗饮过溪阁，萧然泉石幽。雨馀空翠湿，春老碧鲜浮。

行止随时运，笑谈销客愁。遁亨真我事，暮景付沧洲。
点绛唇·金谷人归
姜夔（宋代）

金谷人归，绿杨低扫吹笙道。数声啼鸟，也学相思调。
月落潮生，掇送刘郎老。淮南好，甚时重到？陌上生春草。
二月三日放舟至木渎宿石心村居越日登灵岩山远眺循麓过披云庵看梅冒雨而归纪游 其三
刘履芬（清代）

上山复下山，僧庐三里余。无数梅花林，照水争清疏。

禅宗息文字，掩关终岁居。自惟种植缘，长笑溺与沮。

结趺坐苔石，啄木下自如。众香了无际，安用悲莱芜。

亚枝落横玉，还读怯卢书。一瓯绿雪汤，自易情怀孤。
马郎妇赞
释居简（宋代）

念得莲经便嫁伊，空花无蒂欲谁欺。金沙滩上黄金锁，狼藉春风到几时。
留别子与子相明卿元美 其四
李攀龙（明代）

莫道休官意不真，三年为郡苦风尘。青云纵有怜才客，白眼终非解事人。
木兰花慢（送赵按察归洪州）
赵文（宋代）

鹭州江上水，望南浦、送将归。想陌上儿童，尊前老父，口口能碑。家声一琴一鹤，甚和他、琴鹤也无之。城市貔貅静，泮宫芹藻春迟。

与公南北两天涯，渺再风何时。记楼月歌残，碧云句好，尽是相思。江南烧痕未补，倩春归、说与上天知。早晚洪钧一转，东风先到寒枝。
赠李少荃相国集句十二韵
奕訢（清代）

霁景牵诗兴，氤氲暖碧空。
花光晴漾漾，春气又融融。
霖雨思贤佐，天人得大通。
多才兼将相，旌节屡西东。
玉勒浮云骑，金鞍明月弓。
钧衡持国柄，豪杰自牢笼。
坐见威棱洽，夷情草偃同。
定功彰武事，非是为獯戎。
晤语方明志，邕言让在躬。
剧谈推曼倩，饮酒忆陶公。
达士心无滞，吾生学养蒙。
愿陪歌赋末，下曲本难工。
玉壶阁颂
释正觉（宋代）

风霜磨洗秋空清，月浴星河分外明。
默默玉壶中自照，家传清白妙难名。
持蔬轩作 其三
屈大均（明代）

白云不出户，为我含精华。所恐风吹去，离离成海霞。
喜雨上理同知
陆文圭（元代）

苍苍虽莫测，诚意俯能回。
屐草穿云去，炉香带雨来。
神龙如有喜，旱魃不成显。
四野车声歇，欢声谷似雷。
【双调】清江引_秋思自从玉
张可久（元代）

秋思
自从玉关人去也，寂寞银屏夜。风寒白藕花，露冷青桐叶，雁儿未来书再写。
幽居
红尘是非不到我，茅屋秋风破。山村小过活，老砚闲工课，疏篱外玉梅三四朵。
桐柏山中
松风小楼香缥缈，一曲寻仙操。秋风玉兔寒，野树金猿啸，白云半天山月小。
湖山避暑
好山尽将图画写，诗会白云社、桃笙卷浪花，茶乳翻冰叶，荷香月明人散也。
春思二首
杜鹃几声烟树暖，风雨相撺断。梨花月未圆，柳絮春将半，夜长可怜归梦短。
绣针懒拈闲素手，倦枕金钗溜。莺啼绿柳春，燕舞红帘昼，东风院落人病酒。
九日湖上
西风又吹湖上柳，画肪携红袖。鸥眠野水闲，蝶舞秋花瘦，风流醉翁不在酒。
山居春枕
门前好山云占了，尽日无人到。松风响翠涛，槲叶烧丹灶，先生醉眠春自老。
春晚二首
黄昏闭门谁笑语，燕子飞不去。珠帘溅雨花，翠坞埋烟树，酒醒五更闻杜宇。
离愁困人帘未卷，上下飞双燕。孤云带雨痕，暗水流花片，湖边日长春去远。
湖上晚望
东西往来船斗蚁，拍手胡姬醉。歌声落照边，塔影孤云际，荷风夜凉大似水。
秋怀
西风信来家万里，问我归期未？雁啼红叶天，人醉黄花地，芭蕉雨声秋梦里。
次康节观物吟
罗洪先（明代）

生地生天别有身，身藏天地岂为贫。有无不测终何物，动静之间难语人。

寅到戌时观月窟，子连申处起天根。天根月窟分朝暮，识得未分方是春。
早出城
赵蕃（宋代）

夜雨细无声，朝光快作晴。
空庭芳草合，远树鹁鸠鸣。
无复知春处，閒来看水生。
不唯身暂适，更觉眼增明。
清閟阁怀先云林公
倪凤瀛（清代）

灌木丛篁绿野居，清高杨墓祖风余。落花满径闻啼鸟，种芰盈池见跃鱼。

诗酒放怀天地阔，湖山浪迹水云虚。当年洁癖超尘俗，洗马犹留一小渠。
翠羽池
陈岩（宋代）

锦鸡花鸭烂成文，连雁双凫雪羽纷。
同免王孙金弹子，飞来飞去一群群。
游海珠寺
赵崇信（明代）

红槿黄莲开渡头，烟花不减到瀛洲。人间胜地风尘隔，石上长江岁月流。

时事不关僧对语，潇湘无梦夜乘舟。蒹葭泛泛生寒溜，红日远天钟鼓浮。
和许月湖上元游东禅
陈宓（宋代）

寺迥伦无事，山幽剩得春。
天机元不断，岁律自成新。
禅定才朝暮，劳生几屈伸。
诗成人未散，月得梁庭筠。
政和壬辰留题石鱼
王蕃（宋代）

冬旱江成渚，维鱼记石棱。滋濡春遂足，狼戾岁将□。
题韩溪诗 其四
文彦博（宋代）

途中胜迹尽留题，独有韩溪未有诗。直把芜词重叠咏，只图流播路人知。
七夕咏璇玑图
屈大均（明代）

佳人织锦按河图，天上璇玑得似无。文字能令琴瑟好，风流悔使蕙兰孤。

牵牛此夕逢天女，白兔他家忆故夫。手爪如君皆巧绝，更谁山上采蘼芜。
楚宫春（为洛花度无射宫）
周密（宋代）

香迎晓白。看烟佩霞绡，弄妆金谷。倦倚画阑，无语情深娇足。云拥瑶房翠暖，绣帐卷、东风倾国。半捻愁红，念旧游、凝伫兰翘，瑞鸾低舞庭绿。

犹想沈香亭北。人醉里，芳笔曾题新曲。自翦露痕，移取春归华屋。丝障银屏静掩，悄未许、莺窥蝶宿。绛蜡良宵，酒半阑、重绕鸳机，醉靥争妍红玉。
巴东 其一
路朝霖（清代）

竹枝声苦夕阳红，大舸轻帆趁晚风。满树猿啼江草绿，行人四月过巴东。
道中
朱槔（宋代）

疢忧倦征行，金火方牴牾。
宵分饷群仆，乘月问前路。
小儿何自至，檝我陈洲渡。
暗浪击层崖，平沙起惊鹭。
奔苍川花开，冥蒙山气聚。
物情岂不嘉，闷滞非所遇。
铃语山林表，风期呼我住。
寻幽本素志，触热咏嘉句。
午枕得高深，复觉清景驻。
谁云适所原，永乏济世具。
以北一梦顷，可况百年遇。
咄哉郭氏子，破甑尚欲雇。
颂古一百则
释正觉（宋代）

道环之虚靡盈，空印之字未形。
妙运天轮地轴，密罗武纬文经。
妙开捏聚，独立周行。
机发玄枢兮青天激电，眼含紫光兮白日见星。
阜成门外利玛窦坟
姚燮（清代）

一天开别教，八万里流民。学乃儒之墨，臣为帝也宾。

窆幽元象秘，木槁悍狮驯。寄语邱良厚，朝华已不春。
紫荆曲
袁华（明代）

紫荆树，花离离。光荣何芬敷，雨露之所滋。百年茏葱翠羽盖，费家子孙培植之。

紫荆树，叶翳翳。根既拨，叶乃悴。费家兄弟复同居，华鄂相辉似唐棣。

紫荆树，枯复荣，华开韡韡当中庭。折华起舞寿双亲，懿哉费家之弟兄。
病中初见梅花驰送季申枢密并以二绝 其二
李弥逊（宋代）

病眼逢花不忍窥，飞奴走送已嫌迟。定知着意怜纤瘦，不放春心落别枝。
昌化道中
王微（南北朝）

照返烟溪树影斜，千山含翠暮云遮。
年来已自多愁绪，古道无人更落花。
凌云李圣可西郊别墅创小亭属余作风月无边古
程公许（宋代）

我不愿筑受降城朔方职总管，又不愿金狨击马西池万人看。
只愿宽间寂寞滨，倚醉高吟青玉案。
秋与霜斫蟹泥滑，春浪叉鱼杨柳贯。
江湖长恐寸心违，世界饶君左手断。
水寒轩槛碧万顷，山扫巫娥云一段。
鹤唳那愁蕙帐空，羊裘未让严陵岩。
是家太白孕英精，待诏銮坡摛藻翰。
藕船驾得玉井来，荔支腰重金章焕。
至今人物说淳熙，可并成周歌伴奂。
谁令七叶侍中貂，风月无边奉娱玩。
犠尊屡唤{奭斗}玉液，科斗何体先汉。
相期云路早骞翔，分明世泽流波漫。
溪村
滕塛（宋代）

独步溪村午，时时一二家。
绿波浮锦鸭，翠草点黄花。
钓石临溪古，连山绕径斜。
幽人吟未极，西日散平沙。
寄友人
张绎（宋代）

有客厌事事，洁身山之幽。寒暑不相贷，乃有卒岁忧。

有生此有事，简之成赘疣。澄江本无浪，不如信虚舟。

六经力道要，无以利心求。一朝与理会，万境真天游。

伊水正清泠，子行无滞留。西风昨夜至，送子至中流。

落月洒残梦，已看古岸头。我病强送君，是行良难俦。

异时清门下，谁识东陵侯。
眉山麻衣至德观真仙亭
赵抃（宋代）

我愧无能使两川，龟琴为伴仅三年。清朝自是朝真客，何必登山更望仙。
登咸阳县楼望雨
韦庄（唐代）

乱云如兽出山前，细雨和风满渭川。
尽日空濛无所见，雁行斜去字联联。
咏史下·顾荣
陈普（宋代）

石勒王弥尚未昌，东南先有顾丹阳。
顾荣持易淳于首，未必江东只许长。
水调歌头
张祥（宋代）

为爱龙山胜，小队一登临。冯仙洞府安在，抉石试幽寻。商略生平事业，摆脱人间尘土，欲与断丝芩。泉响似相答，未可启归心。

中原地，禾黍茂，犬羊腥。君王梦想豪杰，有待扫妖氛。缚虎正须人手，跨鹤缓酬凤志，行矣勿因循。夜半遣雷雨，助我作秋成。
小重山 蜡梅花底感旧
顾贞观（清代）

春到愁魔待压禳。试东风第一，道家妆。蜡丸偷寄紫琼霜。

檀心道，凭付与檀郎。

金盘敛花房。相逢应只在，水仙旁。色香空尽转难忘。

人何处，沉痛觅姚黄。
秋日寄忆子安兼怀子浚子约
皇甫汸（明代）

汉殿祠官遣，吴门游子归。寿觞逢菊酒，舞锦当莱衣。

北阙情犹恋，南陔愿讵违。桥回司马柱，庭偃乐羊机。

玉季迎歌棣，金昆对采薇。自惭鸡每听，遥阻雁同飞。

草梦生春色，星占聚夜辉。谈应及省树，勿与报芳菲。
题郡园亭馆
赵抃（宋代）

为爱东园四照亭，剪开繁木快人情。新秋雨过閒云卷，十里南山两眼明。
送高适（一作道非）弟耽归临淮作
王维（唐代）

（册4　卷125　页1243c）
〔坐上作〕
少年客淮泗。
落魂居下邳。
遨游向燕赵。
结客过临淄。
山东诸侯国。
迎送纷交驰。
自尔厌游侠。
闭户方垂帷。
深明戴家礼。
颇学毛公诗。
备知经济道。
高卧陶唐诗。
圣主诏天下。
贤人不得遗。
公吏奉［纟熏］组。
安车去茅茨。
君王苍龙阙。
九门十二逵。
群公朝谒罢。
冠剑下丹墀。
野鹤终踉跄。
威凤徒参差。
或问理人术。
但致还山词。
天书降北阙。
赐帛归东［淄，“艹”头代“氵”］。
都门谢亲故。
行路日逶迟（一作迤）。
孤帆万里外。
淼漫将何之。
江天海陵郡。
云日淮南（一作阴）祠。
杳冥沧洲上。
荡漭无人知。
纬萧或买药。
出处安能期。
闻衎石兄归郡城下榻学山兄乐寿堂赋呈四首末篇兼怀云寿兄武义 其三
钱泰吉（清代）

耦耕恐难遂，梦想澉上山。山中有丙舍，静读可闭关。

高峰九十九，三面开烟鬟。踏浪看山色，我愿充鱼蛮。

却因俗缘重，尚阻仙梯攀。我兄亦多累，何日全家还。

偶来鸥共泛，难与云同间。不如且就我，信宿茅三间。

相违动一纪，鬓发各已斑。百里犹恨隔，未得承欢颜。
读潘郎文卷
张耒（宋代）

霜鬓我独谪宦，猬须子合封侯。
老拙何劳咄咄，疏慵且复悠悠。
荆州即事药名诗八首
黄庭坚（宋代）

垂空青幕六，一一排风开。
石友常思我，预知子能来。
侍御室人从容就义
张煌言（明代）

何人重上望夫山，血影模糊不可攀！漆室有忧曾曳缟，崩城无计竟投缳！

沈来婺彩光犹映，挥到湘筠泪自斑。多少须眉巾帼态，却留彤管叹红颜。
寄张守仲思十首
陈造（宋代）

诗社同盟欲二年，吮宫含羽饱周旋。
仪真又属风骚将，定唤闲身续此弦。
安州般若水阁纳凉喜遇薛员外乂
李白（唐代）

翛然金园赏，远近含晴光。楼台成海气，草木皆天香。

忽逢青云士，共解丹霞裳。水退池上热，风生松下凉。

吞讨破万象，搴窥临众芳。而我遗有漏，与君用无方。

心垢都已灭，永言题禅房。
九月十二日侍祠明堂口占
卷刚中（宋代）

明廷百辟奉君王，祀事严称肃建章。
天拱星辰陪日表，风回灯烛避龙光。
侍祠官拜闻鸣玉，导驾班回散宝香。
宣室受釐谁入对，为时陈论莫荒唐。
月华清（忆别）
马子严（宋代）

瑟瑟秋声，萧萧天籁，满庭摇落空翠。数遍丹枫，不见叶间题字。空何处、千里婵娟，愁不断、一江流水。遥睇。见征鸿几点，碧天无际。

怅望月中仙桂。问窃药佳空，谁与同岁。把镜当空，照尽别离情意。心里恨、莫结丁香，琴上曲、休弹秋思。怕里。又悲来老却，兰台公子。
立春 其一
王安中（宋代）

城头云树不藏鸦，邂逅东风苦忆家。凭仗主林神放手，为人匝地与开花。
乌鹊
李覯（宋代）

乌鹊翩翩竞羽毛，南飞无树过良宵。
就中管得他人事，祗与天孙倩作桥。
戊申岁间中清赏十景 其六 岭上抚孤松
叶颙（元代）

岭上抚孤松，松阴盖天地。霜皮四十围，傲晲人间世。

老干带烟霞，虬枝撼风雨。玄鹤数往还，白云互来去。

抚松一问之，坐阅几千岁。人寿能几何，松老良未易。

与松语未终，落月寒生袂。
暮春迓琴士出广
陶益（明代）

贪赏珠江寺，快登镇海楼。携琴临水岸，待□上兰舟。

春色浓于酒，烟光远接流。愿谐修褉伴，促膝傍林丘。
天游观即事呈同游
傅汝舟（明代）

众壁群峰夹路生，百花千竹引人行。螟虫餐叶声疑雨，涧碓翻泉响似更。

春在客中偏易暮，世于方外亦难轻。因思少小瑶华洞，零落他山空复情。
薄暮游潘登仕园园有堂三间榜曰一枝盖湖公枢
仲并（宋代）

玉树郎君两白眉，照人英爽自儿时。
乃翁可笑太多事，绕舍春风千万枝。
杂曲歌辞。筑城曲
陆龟蒙（唐代）

城上一掊土，手中千万杵。筑城畏不坚，坚城在何处。

莫叹筑城劳，将军要却敌。城高功亦高，尔命何处惜。
宿天台
詹本（宋代）

风泉隔西屋，独夜寒自生。
开窗失山色，白云压前楹。
累尽得潇洒，去住俱不惊。
鼻息答僧钟，霜露人残更。
杨柳枝
白居易（唐代）

两枝杨柳小楼中，
袅娜多年伴醉翁。
明日放归归去后，
世间就不要春风。
哭同年友冯校书 其二
周南（宋代）

病父沈挛久，扶行未有孙。寡妻持酹酒，巴月旅归魂。

摧落收威暑，兢危过峡门。铭旌今远近，到日败垣存。
好事近（郑＿·生朝）
韩淲（宋代）

腊雪映江梅，冰玉更分风月。衮衮紫枢家世，庆诞弥时节。

烘堂衮得戏莱衣，春酒宝杯凸。籍籍郑庄人物，要汉廷勋业。
自缥缈峰至石公山入明月庵
张镛（清代）

凌晨越高岭，纡回转南路。杖策晞石公，菁葱郁翘楚。

窄径登巑晞，襁属少安步。剑楼势若削，云屏看疑仆。

突兀拔幽壑，窈窕穿轻雾。褰裳入空翠，明镜一湖注。

百里顾盼间，飞帆渺孤鹜。隔江青嶂列，丽日媚烟树。

微风湖上来，披襟得佳趣。夕阳归招提，怪石耸平圃。

几榻皆峰峦，厜㕒落樽于。高枕听涛声，层轩俯流溯。

优昙会禅心，清磬消俗虑。平生探幽兴，宿膺烟霞痼。

洵美兹山川，胜游惬情素。
拟古十三首 其十二 孟失寒气至
洪适（宋代）

孟失寒气至，冲风一何厉。宿楚失故阴，思虫柱哀喙。

客来门失失，袖有尺书遗。一读泪先零，再读心已醉。

妾如初开花，君如长流水。花挽水回难，水捐花去易。

流水何时休，春荣难久恃。
晚出青门望终南别业
钱起（唐代）

能清谢脁思，暂下承明庐。远山新水下，寒皋微雨馀。

更怜归鸟去，宛到卧龙居。笑指丛林上，闲云自卷舒。

宁心鸣凤日，却意钓璜初。处贵有馀兴，伊周位不如。
思妇
李愿（唐代）

良人久不至，惟恨锦屏孤。憔悴衣宽日，空房问女巫。
和乐天耳顺吟兼寄敦诗
刘禹锡（唐代）

吟君新什慰蹉跎，屈指同登耳顺科。邓禹功成三纪事，

孔融书就八年多。已经将相谁能尔，抛却丞郎争奈何。

独恨长洲数千里，且随鱼鸟泛烟波。
秋夜一绝
韦应物（唐代）

高阁渐凝露，凉叶稍飘闱。忆在南宫直，夜长钟漏稀。
次韵林明仲见寄
王十朋（宋代）

忆昔相逢未白头，别来岁月迅如流。自从江左分符去，长念城南载酒游。

君似老松姿耐雪，我犹弱柳叶经秋。梅溪梅屿不相远，归去定乘寻戴舟。
戏答史应之三首
黄庭坚（宋代）

甑有轻尘釜有鱼，汉庭日日召严徐。
不嫌藜藿来同饭，更展芭蕉看学书。
偈颂二十一首
释坚璧（宋代）

沤澄巨浸无踪迹，月转层峦显大功。
刹海毫芒无欠剩，空山和月撼松风。
焚香联句
程敏政（明代）

斋夜对炉咏，兹谋出于佥。旃檀爇幽眇，棐几增芳严。

瑰材藉珍重，烈势防太炎。远闻觉逾胜，默叩如有占。

片云陡惊散，一星歘疑𤏖。口浥曹溪流，耳割昆崙尖。

氤氲烛映屏，缥缈风回幨。坳深隐金粟，火褪委红盐。

芸怜书蠹辟，麝恐庭花嫌。当窗喷宝鸭，隔研萦铜蟾。

畹兰格调绝，阁梅风味添。情通一瓣夐，剂许百和兼。

循床袭青绫，拂卷凝湘缣。输情已绳直，逊意仍蛟潜。

咀华厌鸡舌，采沬婴龙髯。笼烟袖双握，拨地匕屡拈。

气合惬俱化，心耽惧非廉。继美荐奇印，留芳下重帘。

甲暖螺蜕腥，班销鹧归燖。宁为羃广展，不作吹轻纤。

春原得孤嗔，晓殿思遥瞻。透隙忽已駚，入虚澹相淹。

升腾各登鼎，琐碎或在奁。妙遣荤秽屏，馨达神明忺。

终陪画省直，不受歌尘黏。薄温变寒室，长力穷宵签。

静喜日照席，深宜私覆檐。非同火山炽，何忧木天黔。

吟鼻讵堪拥，德芬方共厌。燕寂未经宿，呼童惜馀甜。
二月二日作
温训（清代）

雨歇静群绿，微风向晚柔。野村寒瓦湿，炊烟郁不流。

都养亦何事，鹤立望江头。沙平白若雪，水净碧于油。

竹坞喧栖鸟，樵径见归牛。几年劳远役，及兹始息陬。

素心澹无著，山斋洁以幽。拟伴荷锄老，社事宴春秋。
同馆会分韵 其二
潘希曾（明代）

良会今何夕，秋风洒客衣。翻疑别是梦，不觉醉忘归。

露下黄花瘦，樽前紫蟹肥。高歌无别调，列炬有馀辉。

霄汉诸公在，风波往事非。亦知吾道拙，敢与世情违。

岁月惊虚掷，欢娱幸未稀。金兰存道义，四海永相依。
颂证道歌·证道歌
释印肃（宋代）

穷释子，口称贫，
雪曲高歌和没人。往来问道无言说，
月在青天水在瓶。
王光禄家屏后琵琶短歌
柳应芳（明代）

十二金屏逐面遮，双鬟背倚弹琵琶。
六么弦急齐声按，桃叶桃根旧一家。
曲罢屏开但香雾，余音空绕珊瑚树。
中年魂梦不惊飞，雒月巫云引归路。
少年游 十姊妹
高濂（明代）

桃腮共染，粉面同匀，挈伴斗残春。朝阳宫里，赵家姊妹，雨露洽新恩。

休错认，蔷薇红澹，芍药未招魂。日晒脂香，风生笑脸，芳意自温存。
忆孟兄季弟
胡天游(元)（元代）

兄弟相看各一方，别来俱各鬓成霜。
江山千里犹比屋，风雨几番能对床。
海燕年深长作客，塞鸿天远不成行。
擎杯莫负黄花酒，来看南塘万竹长。
寒夜拥炉效范陆体时小屋料理初毕
文昭（清代）

坐拥重衾覆暖炉，一龛如橘蛰潜夫。青毡小叠红藤几，素壁高张碧海图。

盘篆烟中烧柏子，煮茶声里睡狸奴。新诗改罢还思酒，絮督家僮犯夜沽。
和吴龙图韵五首·经史阁
文同（宋代）

自持金节此为州，小善何尝不见收。
更起丽谯连石室，盛藏缣帙拟蓬丘。
师延旧德皆高谊，士集他邦尽久留。
当念河南向儒意，莫教弦诵少时休。
登黄山凌歊台送族弟溧阳尉济充泛舟赴华阴
李白（唐代）

鸾乃凤之族，翱翔紫云霓。文章辉五色，双在琼树栖。

一朝各飞去，凤与鸾俱啼。炎赫五月中，朱曦烁河堤。

尔从泛舟役，使我心魂悽。秦地无碧草，南云喧鼓鼙。

君王减玉膳，早起思鸣鸡。漕引救关辅，疲人免涂泥。

宰相作霖雨，农夫得耕犁。静者伏草间，群才满金闺。

空手无壮士，穷居使人低。送君登黄山，长啸倚天梯。

小舟若凫雁，大舟若鲸鲵。开帆散长风，舒卷与云齐。

日入牛渚晦，苍然夕烟迷。相思定何许，杳在洛阳西。
丁字沽
杨巍（明代）

可怪直沽水，翻为丁字流。扁舟何处去，风起浪悠悠。
寄壶公兄
欧芬（明代）

清溪南望海云东，春暮分携又朔风。草带霜华淹客路，梅看琼朔梦仙宫。

烽烟两地知无恙，雨雪孤尊久未同。昨日缄题劳念我，鹤峰霞影入行中。
种蜡梅喜成
张镃（宋代）

僧庐草剑石崖根，惯见西湖不喜论。
安得便如居士意，移为官舍读书轩。
爬沙曲
厉同勋（清代）

昨离句漏山，今仍山下住。河乾无水舟不前，云是方行十里路。

无高何矗矗，两日犹在目。送尽行路人，使我心转轴。

朝爬沙，暮爬沙，舟子持杷泣且语，可怜辛苦不还家。

闻汝言，意凄然，同为飘泊东西客，相邀举酒呼青天。

问天天不管，那更论长短。不如一曲雍门弹，千古英雄尽肠断。
赠崇仁吴幼清逃儒入老三首 其二
萧立之（宋代）

风流不落正始后，书传琳琅学古胸。收拾乾坤万里眼，归来窗下注参同。
猎雪曲二首 其一
李梦阳（明代）

日光摇白雪，黄云片片裂。狐裘谁家郎，骏马如电掣。

驰骋复徘徊，掉臂角弓开。一发中双狸，笑上梁王台。
烛影摇红·楼雪初消
吴亿（宋代）

楼雪初消，丽谯吹罢单于晚。使君千炬起班春，歌吹香风暖。十里珠帘尽卷。正人在、蓬壶阆苑。卖薪买酒，立马传觞，升平重见。

谁识龟头，去年曾侍传柑宴。至今衣袖带天香，行处氤氲满。已是春宵苦短。且莫遣、欢游意懒。细听归路，璧月光中，玉箫声远。
暮秋雨窗即事寄王木杠
贡良（清代）

薄寒阵阵雨丝斜，寂寞江头红蓼花。可奈风光秋欲老，剧怜生蓼醉为家。

小楼独遣愁千斛，远梦时怀水一涯。倘忆东篱元亮酒，相逢应共看新葩。
颂古三首
释道行（宋代）

紫罗抹额绣腰裙，倾国风流宛胜秦。
玉笛插藏人不见，夜深吹起凤楼春。
见鲁直题陶商翁碑后有感
邹浩（宋代）

石上犹新墨，忘情亦叹嗟。殊恩但归骨，冷迹尚平沙。

愿力消尘垢，瞻依盛宝花。人间几行泪，空洒玉川家。
初至夷陵答苏子美见寄
欧阳修（宋代）

三峡倚岧峣，同迁地最遥。物华虽可爱，乡思独无聊。

江水流青虽，猿声在碧霄。野篁抽夏笋，丛橘长春条。

未腊梅先发，经霜叶不凋。江云愁蔽日，山雾晦连朝。

斫谷争收漆，梯林斗摘椒。巴賨船贾集，蛮市酒旗招。

时节同荆俗，民风载楚谣。俚歌成调笑，摖鬼聚喧嚣。

得罪宜投裔，包羞分折腰。光阴催晏岁，牢落惨惊飙。

白发新年出，朱颜异域销。县楼朝见虎，官舍夜闻鸮。

寄信无秋雁，思归望斗杓。须知千里梦，长绕洛川桥。
同人约观钱忠节公像余不果往次前韵吊之
孙蔚（清代）

芍沚钟人杰，残阳欲返东。江南传吏治，海外竭臣忠。

洒涕封章内，忘身战舰中。心符黄蘖苦，沙草卷秋风。
重怀和靖林逋
宋祁（宋代）

高士非求死，天教陨少微。
云疑隐居在，犹傍岭头归。
戍客南归
于濆（唐代）

北别黄榆塞，南归白云乡。孤舟下彭蠡，楚月沈沧浪。

为子惜功业，满身刀箭疮。莫渡汨罗水，回君忠孝肠。
葆清值雨二首
岳珂（宋代）

松竹锁灵宅，尘埃了不侵。
洞龙随剑吷，槛鹤识琴心。
路指三峰近，山通一径深。
壁间少年字，陈迹不堪寻。
将耕东方感念维斗卧子怆然有作
徐孚远（明代）

荷锄东海复何言，回首亲交总泪痕。曩岁英华联研席，两君名姓各飞翻。

何人为乞王琳首，自古难招屈子魂。独立苍茫无限恨，岫云归尽掩柴门。
用蓬莱法酿酒成以四壶寄越州程给事三首 其二
赵抃（宋代）

武林新酝效蓬莱，莫把梨花较绿醅。安得逢春命高会，大家同入醉乡来。
小重山·晓起清愁酒盎空
刘秉忠（元代）

晓起清愁酒盎空。清愁缘底事、别离中。登临无地与君同。青山别，山外更重重。落尽海棠红。蔷薇新破萼、露华浓。牡丹芳信一帘风。寻幽梦，曾到小园东。
洞庭湖寄阎九
孟浩然（唐代）

洞庭秋正阔，余欲泛归船。莫辨荆吴地，唯馀水共天。

渺瀰江树没，合沓海潮连。迟尔为舟楫，相将济巨川。
齐雩祭歌 赤帝 一
谢朓（南北朝）

惟此夏德德恢台。
两龙在御炎精来。
游冷泉次陈体忠二十韵
周密（宋代）

地僻多清事，林深远暑威。短桡浮晓涨，瘦策破烟霏。

讨胜穿云浮，寻幽入翠微。涧沙金作色，池水玉生肥。

小立评诗板，迟留坐钓矶。洗苔题石壁，爱竹款山扉。

访古寻唐记，逃禅下梵帏。虑空流水净，情懒片云飞。

远壑风声合，幽崖日影稀。峻攀时倚杖，野涉屡褰衣。

桂子双峰耸，薝香一径崎。新蜩响清昼，孤鹤唳斜晖。

古蔓虹千尺，灵杉翠十围。壑雷晴亦雨，花露午方晞。

松老飘残粉，兰芳递暗菲。鸟鸣知自乐，猿下为忘机。

泉上亭尤古，山椒塔更巍。身闲发深省，心静悟前非。

何日辞尘鞅，终当脱世鞿。旧盟泉石在，我欲赋来归。
三闾祠
黄金台（清代）

三闾祠近楚王城，芳草年年绕砌生。雷雨若通山鬼路，丹青宜榜水仙名。

西邻狼虎原无信，南浦蛟龙岂有情。莫以独醒看众醉，一尊椒酒为君倾。
五十自寿集唐五十首 其二十九
瞿士雅（清代）

何用烧丹学驻颜，此生元在有无间。胸中壮气犹须遣，世上浮名好是闲。

爱竹只应怜直节，闭门长似在深山。莫嫌地窄林亭小，却与禽鱼共往还。
闻笛
刘吉甫（宋代）

戍鼓停挝月五更，呜呜巧作断肠声。江南自是春来早，吹到梅花梦也清。
题西门亭
陈律（宋代）

吾家四正峰前住，射策君门亦快哉。
三岛路从天外去，一枝香折月中来。
鲤鱼晴跃桃花浪，鹦鹉春倾竹叶杯。
预宴琼林非所望，偶先英俊步金台。
东海旅夜二首 其一
张耒（宋代）

无酒消忧寒未减，隔帷相对一灯愁。虫声唤觉五更梦，风雨满庭桐叶秋。
再和十首
刘克庄（宋代）

忽忆联鞍过水西，重寻前约未参差。
只愁人议风流罪，屡出看花数赋诗。
题焦山客位
王奕（元代）

锁断长江铁户门，风帆云海几朝昏。
能依佛教绵遗址，大胜焦家裕后昆。
鹤骨已仙羲帖在，鳌身不动米碑存。
住山传得文殊印，遮莫前身是了元。
送梁与可赴中山仓门
苏过（宋代）

达人无畛畦，从仕聊尔耳。言辞将军幕，去作仓庾氏。

君怀著云梦，尚有恢恢地。眷此亦鸿毛，何足为轩轾。

相君泽未远，风流王谢比。满床簪笏閒，乃见山林士。

嗟余南亩人，投老坐关市。萧然见眉宇，真足忘浆馈。

平生南阳馆，市骏得千里。帐中三千客，不数曳珠履。

要知磊落人，臭味同兰茝。翻然若鸿鹄，飞去今无几。

我行抽手板，亦复还耒耜。安能久俛首，自困刀笔吏。
生男吟
邵雍（宋代）

我本行年四十五，生男方始为人父。鞠育教诲诚在我，寿夭贤人系于汝。

我若寿命七十岁，眼前见汝二十五。我欲愿汝成大贤，未知天意肯从否。
次韵和吴季野游山寺登望文脊山
梅尧臣（宋代）

楚客好山水，五月上亭峰。
峰顶望文脊，草树皆有容。
身既近猿鸟，心欲追乔松。
石壁出云背，苔磴千万重。
下视霹雳飞。忽起枯株龙。
却还僧居宿，暮践樵子踪。
作诗留粉墙，削藁为我封。
美璞世未识，独令和氏逢。
追思慈爱堂为武定侯郭勋赋
王鏊（明代）

苍梧云黯燕云湿，北堂燕山空掩泣。江湖漠漠山重重，高堂人远何嗟及。

忆昔前人佐真主，金戈百战开茅土。山河带砺誓始终，奸蠹潜萌中龃龉。

床前学语藐诸孤，抱向阊阖闻呱呱。天门九重不可问，十年泣血纷涟如。

饮冰齧檗老益坚，中宵抱恨常悁悁。金石可移心不改，茹苦衔哀重吁天。

精诚动天天为顾，茆土还加旧名数。金书铁券古元勋，櫜兜戟纛新开府。

圣恩重处慈恩深，玉带腰悬自循抚。古云死易立孤难，程婴杵臼犹摧残。

谁知女妇伸大义，坐令荀息生厚颜。昊天有极恩罔极，回望燕云长太息。
和陶归园田 其二
李世熊（明代）

士方不遇时，意气常鞅鞅。野鹤在鸡栖，能无云际想。

羽毛正离披，九霄安得往。君看园中蔬，静听膏雨长。

人生何不为，心定志自广。衡门且栖迟，因风适苍莽。
大梁行送林平子
王广心（清代）

燕山四月槐雨凉，酒徒击筑官道旁。骊驹欲鸣惨将发，为君慷慨歌大梁。

大梁昔当全盛日，裂土苴茅建宗室。魏殿旌旗斗北翻，汴宫花石城东密。

定王宪王皆好才，樊楼窈窕东堂开。诚斋旧帖龙文写，乐府新题凤管催。

黄河如带萦天阙，舞榭歌钟几时歇。兔苑宾朋白雪樽，鹍弦士女金梁月。

中原千里接神京，叔父勤王更勒铭。鸡犬愿随淮桂老，鱼龙忽厌蔡河平。

一朝风雨金堤决，杀气苍茫鼓声绝。龙章十叶赤帝孙，却并铜人水中没。

沧桑变易八九年，我来欲渡愁无船。宫阙崩颓半深泽，狐狸踉跳空荒烟。

偶逢遗老驱豚出，端礼门中招共入。银楼藻井荇带穿，玉殿螭头土花涩。

因言此殿西北隅，飞廉九仞凌清虚。浊河波浪埋不得，依稀绣栱临椒除。

我登兰雪轩，更倚端清阁。空梁夭矫堕盘龙，古柏阴森少调鹤。

下寻石洞风翛然，黄尘不到秋光先。云英既死梵灯灭，谁从此地求神仙？

呜呼此景当年识，近日传闻更萧瑟。华栋都输少府钱，碧甍尽入空王宅。

河山君到莫重论，艮岳吹台总不存。但得晴天看少室，短衣落日过夷门。
孤山
董嗣杲（宋代）

缥缈蓬莱拥翠寒，百年营取屋千间。黄庭殿矗烟霞老，瀛屿堂幽日月閒。

水泛花阴藏辇路，墙分柳色护仙关。林家梅冢陈家柏，万古流芳镇此山。
题孙棨诗后
王福娘（唐代）

苦把文章邀劝人，吟看好个语言新。

虽然不及相如赋，也直黄金一二斤。
游幻住庵留赠月千江上人 其二
黄玠（元代）

村雨农事殷，溪晴客衣暖。佳人同綵舟，沿洄绕芳甸。

吴蚕近三眠，鲁桑连百畹。相将采白蘋，日与春俱晚。
漫兴
李以贞（明代）

儿曹朗朗读书声，少妇传梭轧轧鸣。我有会心都閟响，托将秋月一天清。
次韵子瞻和渊明饮酒二十首
苏辙（宋代）

世人岂知我，兄弟得我情。
少年喜文章，中年慕功名。
自从落江喜，一意事养生。
富贵非所求，宠辱未免惊。
平生不解饮，欲醉何由成。
李友山索诗卷汀州急递到昭武
戴复古（宋代）

清时无事更年丰，两地风光诗咏中。
可是山前无警报，旗铃千里递诗筒。
偈颂七十六首 其五十二
释师观（宋代）

云门有一曲，腊月二十五。拍拍是令，全身里许。阿呵呵，万像森罗齐作舞。
八月八日发潭州后得绝句四十首
赵蕃（宋代）

三迳虽荒菊尚存，重阳想见露花繁。
那知欲去去不及，病卧他州空断魂。
游仙一首
刘克庄（宋代）

懒为随驾处士，宁作闭门隐君。跨青牛导紫气，乘黄鹤上白云。
观世音赞六首
黄庭坚（宋代）

自心海岸孤绝处，戒定慧香补陀伽。
观身实相净圣果，自度众生大悲愿。
一一浮沤镜本空，八万四千垂手处。
梦时捉得水中月，亲与猕猴观古镜。
题邢园壁
赵蕃（宋代）

池草似争长，木阴如合围。
不惟催我去，政欲饯春归。
贤者之孝二百四十首·石建
林同（宋代）

服劳曾是孝，那更委诸人。
建已老白首，中裙涤必亲。
偈颂一百三十三首 其一二一
释居简（宋代）

断头船子傍人门，七佛威仪可断魂。争似国师无伎俩，天津桥看弄胡孙。
春尽
韩偓（唐代）

惜春连日醉昏昏，醒后衣裳见酒痕。
细水浮花归别涧，断云含雨入孤村。
人闲易有芳时恨，地迥难招自古魂。
惭愧流莺相厚意，清晨犹为到西园。
予既赋金貂亭诗巽伯求益不已偶得名酒连饮辄
苏泂（宋代）

君不见陈留阮籍字嗣宗，竹林贤者渠称雄。
登山临水辄经日，竟用酣饮全其躬。
谓浑汝不得复尔，独善犹子曰仲容。
以其任达似叔父，气压道北空多铜。
宗人共集作圜坐，酌以大斗飞金钟。
著言君子处域内，何异群虱居裈中。
形骸忽忘置不问，岂复上欲图三公。
古来贤达类若此，刘伶毕卓非凡庸。
陶潜数酌宦情远，李白一斗诗情通。
彼胡不醒匪不智，智在意表言难穷。
共惟遥集乃咸嗣，是饮三代传家风。
五马渡江一马龙，事未几见嗟江东。
就家拜爵下车去，摇手温峤吾谁从。
京尹非才固所愿，青山听入明招终。
所亲相顾数在念，谓方醉耳何其聪。
孙为知几翁远识，信使日月垂虚空。
山林钟鼎不两立，珥貂著屐将无同。
解之换酒亦不恶，蜡以盛足诚为工。
古来醉人醉亦醒，后之醒者醒而聋。
作亭缥缈山水胜，曳杖扶疏烟雨蒙。
长江为杯斗为杓，一饮天地生春红，
持杯却酹我遥集，籍咸坟土俱蒿逢。
步兵常侍本何物，目送千古归飞鸿。
我今与子生并世，得不痛沃崔嵬胸。
只看祖家当时所馀两小簏，其视吴屐相去何啻亿万千千重。
钤山堂
翁方刚（清代）

堂倚袁江麓势偏，青峰俯愧碧潺湲。大鸡韩孟联吟好，小吏庐江乐府传。

莫认故巢思孔翠，试凭后学洒山川。世间岂少藏脩者，岑寂书窗二十年。
郁林州
李运使（宋代）

肩与初入郁林州，井邑都如旧日游。
虽有山川供远目，不堪雨日湿征裘。
土风惯习瘴谁虑，客况寂寥心自愁。
春去秋来人共见，十年辛苦在炎州。
同陈子长坐毡帐中话吴门旧游怆然作歌
吴兆骞（清代）

辽城四月春风来，黄鹂啼树梨花开。陈生邀我郭南去，笑骑鞍花双徘徊。

沙场黯黯日将暮，半醉归来解鞍卧。毡墙谁拨鹍鸡弦，弹作商声泪交堕。

忆昨故乡百不忧，命俦啸侣吴趋游。裁诗每题白团扇，纵酒欲赌青羔裘。

沙棠之桨云母舟，美人玉袖搊箜篌。金窗银烛月未午，清歌窈窕无时休。

就中少年三五辈，徐郎顾子称风流。独孤侧帽倾士女，正平摇笔凌王侯。

百年行乐竟谁在，凄凉边地伤离愁。只今相对休悒怏，人生苦乐犹回掌。

陇西将军困醉尉，邯郸才人辱厮养。古来憔悴多名流，吾辈何悲弃榛莽。

君才弱冠我盛年，可怜沦落俱冰天。旧游一别已如雨，阴关万里徒含烟。

寄哀欲托庾信赋，赏音空忆钟期弦。金尊有酒且沈醉，何须惆怅风尘前。
次韵方教采芹亭
方岳（宋代）

山是乌山落一支，径烦诗眼相亭基。
舞雩人在春风里，清坐不言山更奇。
柯山闻鹎鵊
张耒（宋代）

三年不听早朝鸡，惭愧高林鹎鵊儿。
满眼山林春已去，五更风露月沉西。
厌听田舍驱牛苦，想见天门宝马嘶。
独我朦胧贪晓睡，故园门巷梦中迷。
题巨然平湖舟泊图
李时雍（宋代）

遥岑矗矗水潺潺，茆屋松风昼掩关。落日钟声来远寺，行人初向石桥还。
诗一首
方翥（宋代）

江出入眼昔无殊，只有人事堪嗟嘘。
权门杂沓行苞苴，屠儿贩客纡青朱。
梵仪膜拜参浮屠，痴儿娇子不识忆，
淫坊博塞为欢娱，金章下堂揖老胥，
老胥分庭抗士儒。身裹道衣臂佛珠，
岁时入谒何易于。羊肩斗酒清而腴，
酬酢偃蹇以字呼。官家赤子元何辜，
一毫枉直凭青蚨。十八年前此事无，
作诗一笑君应呼。
经严子陵钓台作四首
庞籍（宋代）

翠岫临寒濑，先生老此中。
钓耕轻万乘，要领戒三公。
入宿星躔动，归来世网空。
何人知此意，千古激浇风。
硐岭樵歌
徐似道（宋代）

黄山东南数十里，芙蓉削翠连云起。
萧萧褐褐三五群，生薪半云歌不止。
石径迢迢云外行，烟雾满地穿林坰。
圣世不须紫芝曲，息担击壤歌太平。
红石峡
马履泰（清代）

金粟祠前大漠开，凭高指点旧烽台。陈云黄卷平沙去，战血红蒸断峡来。

雁海茫茫浑不辨，漳河滚滚浩难回。即今日暮边声静，坐听严城鼓角催。
圣政更新诏书正告讦之罪因得小诗十首 其四
韩元吉（宋代）

元祐诸公秉国均，诏条先请惠吾民。孤雏腐鼠何劳逐，准拟朝廷政事新。
衣香
孙原湘（清代）

玉雪狸奴感主恩，当帘深护洞房门。柳腰入抱疑无骨，梨颊偎人怕有痕。

何处星辰移碧落，此时风露近黄昏。归来不敢人前坐，衣上馀香一月温。
还成都
孙应时（宋代）

匹马关山不自怜，归来巾几更萧然。
剑门南北等为客，木偶东西聊听天。
未省繁华宽旅思，可将奔走负流年。
夜凉早梦秋风起，催上山阴万里船。
逍遥咏 其十七
赵炅（宋代）

不醉迷如醉，犹贪巨鼎扛。通玄求得一，清静更无双。

鸾凤栖瑶渚，天津压汉江。欲穷何所似，夜月透云窗。
不如意
刘汲（宋代）

朝亦不如意，暮亦不如意。今日只如此，来日复何异。

一欢强欲只，百忧已先至。乃至尘网苦，动辄心万计。

高轩与华冕，傥来亦如寄。规规必欲求，愈劳终不遂。

善哉荣𠷠期，自宽以遣累。
归云洞
曹元振（宋代）

石洞兴衰亦歪风时，因师移锡致云飞。云心莫道全无著，广漠解从师去复归。
次韵子椿五首 其五
李之仪（宋代）

附见谁为邹湛，奖成无复山涛。岂敢遽名此地，不如且醉归舠。
鹊桥仙
黄机（宋代）

薄情也见，多情也见，不似这番著相。如何容易买归舟，报南浦、桃花绿涨。

随君无计，留君无计，赢得泪珠两行。夕阳明处一回头，有人在、高楼凝望。
送外兄方卿公美赴广东宪十绝
黄公度（宋代）

九重仁圣不忘远，庶狱哀矜轸虑深。
本恕定知黄霸用，无刑端契有虞心。
小梅花 怀范雒仙
张粲（清代）

秦淮曲。香丛宿。华笙吹彻莲筹促。小軿车。玉钩斜。

乳莺雏燕，啼上合欢花。

仙姝一向蓬山谪。兰梦依稀烟雁隔。守空房。思茫茫。

韶州方褥，冷叠象牙床。
自悟 其二
张翥（元代）

海内虚游子，山中脱骨仙。一单如老衲，八十又新年。

野马飞窗日，醯鸡舞瓮天。吾今丈人行，肯与众争怜。
登红毛楼
陈瑸（清代）

量移海外乍逢秋，凭眺依稀古戍楼。烽火惊心成往事，清笳入耳散边愁。

盈盈带水孤帆杳，漠漠晴空白日悠。更喜澄清雄镇畔，飞云歘忽渡江头。
偈倾一百六十九首
释智朋（宋代）

天地发祥，圣人诞降。
恩沾四海，德被万邦。
林下道人，坐则禅板蒲团，
用则拄杖拂子，无非仰答圣恩。
今日赞祝一句，又作么生，
此心心外更无心。
句
钱昭度（宋代）

绣帔梦惊中酒处，朱门人语上朝时。
赠李振祖
李光（宋代）

儿时思致早飘然，便合高鶱在少年。下第令人感二鸟，上庠寄径应三鳣。

义方永诀诗无恙，手泽珍藏墨尚鲜。识取前修显扬事，决科之外有流传。
今月二日不自量度辄以诗一首四十韵…咏叹不足之义也
李商隐（唐代）

家擅无双誉，朝居第一功。四时当首夏，八节应条风。

涤濯临清济，巉岩倚碧嵩。鲍壶冰皎洁，王佩玉丁东。

处剧张京兆，通经戴侍中。将星临迥夜，卿月丽层穹。

下令销秦盗，高谈破宋聋。含霜太山竹，拂雾峄阳桐。

乐道乾知退，当官蹇匪躬。服箱青海马，入兆渭川熊。

固是符真宰，徒劳让化工。凤池春潋艳，鸡树晓曈曨。

愿守三章约，还期九译通。薰琴调大舜，宝瑟和神农。

慷慨资元老，周旋值狡童。仲尼羞问阵，魏绛喜和戎。

款款将除蠹，孜孜欲达聪。所求因渭浊，安肯与雷同。

物议将调鼎，君恩忽赐弓。开吴相上下，全蜀占西东。

锐卒鱼悬饵，豪胥鸟在笼。疲民呼杜母，邻国仰羊公。

置驿推东道，安禅合北宗。嘉宾增重价，上士悟真空。

扇举遮王导，樽开见孔融。烟飞愁舞罢，尘定惜歌终。

岸柳兼池绿，园花映烛红。未曾周顗醉，转觉季心恭。

系滞喧人望，便蕃属圣衷。天书何日降，庭燎几时烘。

早岁乖投刺，今晨幸发蒙。远途哀跛鳖，薄艺奖雕虫。

故事曾尊隗，前修有荐雄。终须烦刻画，聊拟更磨礱.

蛮岭晴留雪，巴江晚带枫。营巢怜越燕，裂帛待燕鸿。

自苦诚先檗，长飘不后蓬。容华虽少健，思绪即悲翁。

感激淮山馆，优游碣石宫。待公三入相，丕祚始无穷。
偈颂一百零三首 其四十一
释月涧（宋代）

两堂首座，一人拈出照乘之珠，一人拈出连城之璧。

临济寻常喝似雷奔，者里下得一喝，何止价增十倍。
寒食雨三首
仇远（元代）

梨花白白柳条青，闭阁焚香奈雨声。
闻道清明明日是，江南风土只宜晴。
夜光篇
王泠然（唐代）

游人夜到汝阳间，夜色冥濛不解颜。谁家暗起寒山烧，

因此明中得见山。山头山下须臾满，历险缘深无暂断。

焦声散著群树鸣，炎气傍林一川暖。是时西北多海风，

吹上连天光更雄。浊烟熏月黑，高艳爇云红。

初谓炼丹仙灶里，还疑铸剑神谿中。划为飞电来照物，

乍作流星并上空。西山无草光已灭，东顶荧荧犹未绝。

沸汤空谷数道水，融盖阴崖几年雪。两京贫病若为居，

四壁皆成凿照馀。未得贵游同秉烛，唯将半影借披书。
书台州上方不出院僧壁
李邴（宋代）

不下山来十四年，区区笑我走尘寰。
只应后夜经声寂，明月清风自往还。
留都寄答王兰洲
李元弼（明代）

娟娟凉月匝庭隅，数点疏星乍有无。尘案自惭盈玉律，空亭谁共倒金壶。

诗传白雪飞纨扇，门对青山列画图。回首岭南烟树隔，一冠长欲挂洪都。
游雁山寄怀二弟
翁敏之（宋代）

依栖崇儒里，咫尺鸟名山。
奈以红尘隔，因之举步艰。
穿花晓漏彻，何如桑者闲。
廿载为形役，今得拂衣还。
自酌龙湫水，照映鬓毛斑。
山灵应诮我，对之发赧颜。
题役双脊令，饮啄就清湾。
万寿节
梁斗辉（明代）

佳节巧联少海辰，祥云璀璨月重轮。虹光色动龙鳞晓，雪藕香浮凤阁春。

捧日丹心悬斗极，瞻天喜气溢勾陈。欲将金鉴何繇献，目极尧阶祝颂频。
谒少陵祠 其一
李苞（清代）

郭外草堂寺，旁留工部祠。老曾怜鬓发，愁尚现须眉。

幕府秋风客，江村春日诗。溪花相信久，吏隐实兼之。
别银瓶
舒岳祥（宋代）

年凶人卖子，吾亦卖银瓶。
送老无留物，因贫总割情。
捐躯资我饮，覆斗饯君行。
正是花香日，凭谁细细倾。
诗一首
徐似道（宋代）

一瓶储粟一囊钱，儿学箕裘女纺砖。
更买小丘吾事毕，勘书评画了残年。
舍弟季子郊居观梅有作因用其韵自嘲书以示之
林大春（明代）

腊残春近忆郊坰，拟看梅花过小亭。世态定须愁冷落，良工应已愧丹青。

风飘雪片衣犹湿，月拥芳魂睡欲醒。却笑孤山林处士，未能闭户草玄经。
荷帝浦
宋伯仁（宋代）

小舡摇荡水中央，喜得归程近帝乡。
秋与荻花俱淡薄，地名荷帝素凄凉。
几番来往人虽熟，两月奔波话更长。
巡检不知何日满，一堤衰柳对夕阳。
同登青霞明觉楼
庞嵩（明代）

高阁频来复一登，青霞环映碧山层。子云已古羞玄草，太乙当年忆杖灯。

明觉有知人自具，追趋前哲我何能。同游总是高明彦，共扩中天眼界弘。
通州望海
屈大均（明代）

狼山秋草满，鱼海暮云黄。日月相吞吐，乾坤自混茫。

乘槎无汉使，鞭石有秦皇。万里扶桑客，何时返故乡。
短歌行
白居易（唐代）

曈曈太阳如火色，上行千里下一刻。
出为白昼入为夜，圆转如一住不得。
住不得，可奈何，为君举酒歌短歌。
歌声苦，词亦苦，四座少年君听取。
今夕未竟明夕催，秋风才往春风回。
人无根蒂时不驻，朱颜白日相隳颓。
劝君且强笑一面，劝君且强饮一杯。
人生不得长欢乐，年少须臾老到来。
呈潘潭州十首
赵蕃（宋代）

昔者湘西借榻眠，自嗟老眼负青编。
虽然旧识山中趣，绝爱松风泻百泉。
上龟山寺
潘柽（宋代）

菜花开处认遗基，荒屋残僧未忍离。
寺付丙丁应有数，岸分南忍最堪悲。
金铃塔上如相语，铁佛风前亦敛眉。
野匠不知行客意，竞磨浓墨打顽碑。
寒食欲二首
苏轼（宋代）

自我来黄州，已过三寒食。
年年欲惜春，春去不容惜。
今年又苦欲，两月秋萧瑟。
卧闻海棠花，泥污燕脂雪。
暗中偷负去，夜半真有力。
何殊病少年，病起头已白。

春江欲入户，欲势来不已。
小屋如渔舟，濛濛水云里。
空庖煮寒菜，破灶烧湿苇。
那知是寒食，但见乌衔纸。
君门深九重，坟墓在万里。
也拟哭途穷，死灰吹不起。
杨尉三和篇补其二以为答不敢虚盛意
李石（宋代）

前时赤旱要刑鹅，今日平田涨绿波。
不特蛟龙偏得意，可知蚯蚓亦能歌。
龙眠居士画十六大阿罗汉赞 其十三
李纲（宋代）

俯身说法，未能忘言。无量妙义，见于指端。童子茗供，竹间治具。

涤烦消渴，惟此之故。
老婆娑
许及之（宋代）

不怕沙头纳纳行，男儿报国一身轻。斩可拟变黄河水，却挽天河洗甲兵。
贺新郎·且尽杯中酒
葛长庚（宋代）

且尽杯中酒。问平生、湖海心期，更如君否。渭树江云多少恨，离更古今非偶。更风雨、十常八九。长铗歌弹明月堕，对萧萧、客鬓闲携手。还怕折，渡头柳。小楼夜久微凉透。倚危阑、一池倒影，半空星斗。此会明年知何处，苹未秋风未久。漫输与、鹭朋鸥友。已办扁舟松江去，与鲈鱼、莼菜论交旧。因念此，重回首。
辛酉纪事
童玮（清代）

逆徒凶暴土豪骄，丙舍松楸次第雕。一样漂摇风雨恨，谁知同室有鸱鸮。
题三睡图
周孚（宋代）

谷雨晴时春昼长，鹧鸪啼处百花香。谁能为唤渠侬起，共对东风笑一场。
赠石龙赵山人
宋庠（宋代）

衰鬓星星倦折腰，十年归就故山樵。
临江径坏茅围屋，颍水风清树压瓢。
防蠹旧编裁竹牒，蠲疴珍剂访芝苗。
鬻文谋食机心尽，试为劳生谕炙鸮。
送向馆使赴陕郊
胡宿（宋代）

陕服由来二伯居，使君新诏拥犀渠。门连象魏施行马，地控崤函佩左鱼。

世德高华河里旧，土风淳厚召南馀。政成期月须严召，行见追锋走传车。
送友人为僧
许棐（宋代）

知心朋友云霄里，三尺官绫取不难。禅衲乍披身愈瘦，儒冠新脱顶微寒。

数编诗稿聊收起，一藏经文旋取看。惟我尘缘推不去，萧萧华发倦渔竿。
送顾子敦赴河东三首
黄庭坚（宋代）

头白书林二十年，印章今领晋山川。
紫参可掘宜包贡，青铁无多莫铸钱。
劝课农桑诚有道，折冲樽俎不临边。
要知使者功多少，看取春郊处处田。
乌夜啼·茏葱高树青门西
杨维桢（元代）

茏葱高树青门西，夜夜栖乌来上啼。
报君凶，报君喜，愿君高树成连理。
啼乌夜夜八九子，莫使君家高树移。
乌生八九乌散飞。
梦中作
范成大（宋代）

漠漠人间一气平，虚无宫殿锁飞琼。
碧云万里海光动，何处书来金鹤鸣。
送集贤李学士赴荆台
胡宿（宋代）

蓬岛回风此再来，当年俱重辑宁才。芝随禁掖新泥熟，桃应仙源旧路开。

金契旋闻临外阃，云屏仍是接中台。专城四十前贤事，期岁行归妙一台。
端居感怀
韦应物（唐代）

沈沈积素抱，婉婉属之子。永日独无言，忽惊振衣起。

方如在帏室，复悟永终已。稚子伤恩绝，盛时若流水。

暄凉同寡趣，朗晦俱无理。寂性常喻人，滞情今在己。

空房欲云暮，巢燕亦来止。夏木遽成阴，绿苔谁复履。

感至竟何方，幽独长如此。
鹤庙松
张坚（宋代）

谁种飞仙百丈梯，风摧雨折昔人非。
凭谁寄语杨员外，留取孙令待令威。
行遇小雨
冯时行（宋代）

小雨暗两岸，孤舟撑一篙。
清同寒鹭迥，愁与暝云高。
已判乱波色，时饶点鬓毛。
三农有重赋，为汝喜如膏。
和赵彦德旅怀。是夕，渠诵诗鼓琴
杨万里（宋代）

客间眼暗可逢人，公子诗琴却有神。
频掉乌纱知得句，快挥绿绮更留尘。
飘零不问今何夕，邂逅相欢意便亲。
作许生涯浑不恶，只愁我辈转须贫。
乞士歌
吕南公（宋代）

天下大辱无过乞，忍能饿死不终日。空瓢曲杖行复嗟，高楹厚壁他人家。

风蓬蓬，雨锸锸，夜投野庙眠枯叶。世上艰难有此时，强颜岂是相师法。

从来诟骂多言乞，僮客受之犹噎郁。今日同行富者孙，末年祸福谁能必。
吟社饮桂月边即席次韵
周密（宋代）

白头强逐少年游，闲倚西风十二楼。共醉玉壶千古月，平分香二一天秋。

祇应李白怜吾意，不信姮娥识此愁。夜久高寒犹露饮，花阴传漏已三筹。
田家
罗南山（宋代）

逐壮鸡飞过短墙，茅柴烧尽满林霜。
酿成社酒家家醉，炊得新粳处处香。
牵犊负犁朝种麦，开渠引水晚浇桑。
老农不管催租急，未夜烘衣先上床。
送李端明知河中府
梅尧臣（宋代）

才业人终服，聪明帝所闻。
来希段干木，去识大冯君。
金络鸣津口，朱旗颭雁群。
山河虞旧国，箫鼓汉横汾。
古堞临秋月，高楼等白云。
应同羊叔子，缓带隔嚣氛。
韩缉五照
章甫（宋代）

写生道子妙传神，妙手逢君更写真。清标品格清华景，管领风写得意春。

春花春柳满春庭，随意摇红随意青。茶烟缕缕清课罢，香风绕遍读书亭。

閒情偶寄画桥南，环桥流水水拖蓝。个中相喻无言处，坐对盘松鹤梦酣。

琴心怜取美人心，石上横陈百衲琴。且将一曲春写好，留赠知音月下吟。
偈颂一百五十首 其一二○
释心月（宋代）

眼中物，物中眼。雪峰辊三个毯，睦州担一片板。
周侯祠
释印（宋代）

将军手持三尺剑，奋身直入蛟龙穴。
至今鱼鳖不敢游，溪流上下皆腥血。
千年庙食未足酬，问之父老何其忧。
害人白额犹未尽，纷纷不独南山头。
挽林宜人
刘克庄（宋代）

曾究西方学，儒书亦有闻。
赐金存日施，遗珥病时分。
白首夫同穴，青山子结坟。
吾诗非溢美，字字考埋文。
赞龄叟留东隐二首 其一
陈著（宋代）

才出家来恩爱轻，师于东隐却关情。一盂菜饭留分与，方信空门有弟兄。
偈颂十五首
释法薰（宋代）

洞山前施妙略，这僧暗透重关。
若不得后著，前话也难圆。
将军但有嘉声在，不得封侯也是关。
端午东内击鞠射柳应制 其二 射柳
胡俨（明代）

青丝为鞚锦为鞯，万骑腾骧过御筵。花映乌纱簪彩胜，箭飞金镝发鸣弦。

插青矗矗分行远，剪白欣欣得意先。宫锦赐来覃沛泽，嵩呼声彻九重天。
咏梅五十首呈史尚书
释绍嵩（宋代）

曳履来登千仞峰，路分溪石夹烟丛。
晚香消歇无寻处，尽在疏枝冷蕊中。
怀素台歌（一作题怀素台）
裴说（唐代）

我呼古人名，鬼神侧耳听：杜甫李白与怀素，

文星酒星草书星。永州东郭有奇怪，笔冢墨池遗迹在。

笔冢低低高如山，墨池浅浅深如海。我来恨不已，

争得青天化为一张纸，高声唤起怀素书，

搦管研朱点湘水。欲归家，重叹嗟。眼前有，三个字：

枯树槎。乌梢蛇，墨老鸦。
闻下亲征诏志喜
章甫（宋代）

闻下亲征诏，军民喜溢颜。
天威方一怒，国步久多艰。
思古伤心处，平戎反掌间。
书生苦衰懦，空使鬓毛斑。
人物吟
邵雍（宋代）

人破须至护，物破须至补。
补护既已多，卒归于败露。
人有人之情，物有物之理。
人物类不同，情理安有异。
陈鹤山荣寿冠带
庞尚鹏（明代）

人间何处觅蓬莱，壶里乾坤日月开。圣主恩深长望阙，杏园春早独登台。

朝看綵服青山秀，夜宴瑶池北斗回。却笑浮名羁汉署，何年携酒对三槐。
七月十九日大风雨雷电
陆游（宋代）

雷车动地电火明，急雨遂作盆盎倾。
强弩夹射马陵道，屋瓦大震昆阳城。
岂独鱼虾空际落，真成盖屐舍中行。
明朝雨止寻幽梦，尚听飞涛溅瀑声。
涪州荔子园行和友人韵
程公许（宋代）

愁云暖日愁无边，荔枝园下客舣船。
呜呼宴安毒於鸩，燎原戒之爝火燃。
杨家妖女去复入，开元治乱翻覆间。
绿云一楼天上去，食自不旨寝不安。
长生昵语月皎皎，沉香醉梦春酣酣。
羯鼓数垢花破萼，霓裳一曲天开颜。
薰风殿开苦嫌执，骊山聊辔来游盘。
汗绡红透心渴烦，荔枝不来惨不欢。
飞尘一骑关山晓，奔腾那知血溅道。
一朝羽檄渔阳来，决策西狩殊匆草。
百年宗社弃若遗，何计奈渠春风貌。
雨铎琅珰惊昨梦，云栈崎岖回马首。
凄凉故驿疾扬鞭，岁月转眼弩落弦。
张后李父自一时，西内荒阶满苔钱。
金鉴难忘曲江相，浯颂长怜聱叟元。
涪陵荔枝不须辨故物，紫金鲈骨何幸还陵园。
山园小梅得疏影横斜水清浅暗香浮动月黄十四
赵时韶（宋代）

风雨潇潇日又曛，因香认得半溪云。
平生不作朦胧事，立待明时折赠君。
念奴娇
刘辰翁（宋代）

遥怜儿女，未解忆长安、十年前月。徙倚桂枝空延伫，无物同心堪结。冷落江湖，萧条门巷，犹著西楼客。恨无铁笛，一声吹裂山石。
休说起舞登楼，那人已先我，渡江横楫。圆缺不销青冢恨，漠漠风沙如雪。西母长生，素娥好在，何皓当时发。山河如此，月中定是何物。
登嵩山十首 玉女窗
苏辙（宋代）

岩窦有虚明，昽昽发晴晓。
真人无俦匹，窗下晨妆早。
门开秋雨入，室静长风扫。
绝迹杳难寻，朱颜未尝老。
送草书献上人归庐山
孟郊（唐代）

狂僧不为酒，狂笔自通天。将书云霞片，直至清明巅。

手中飞黑云，象外泻玄泉。万物随指顾，三光为回旋。

聚书云霮zw，洗砚山晴鲜。忽怒画蛇虺，喷然生风烟。

江人愿停笔，惊浪恐倾船。
行小圃偶成唐律呈直翁自昭叔夏
吴潜（宋代）

今年花信已成空，白白红红苦雨中。
老境摧颓春更好，愁城高耸酒难攻。
一生当号知非子，万事都归亡是公。
巴得新晴天亦笑，东风吹梦过江东。
送僧自然过许峰
薛嵎（宋代）

知心逢岂易，语别喜从容。因得静中趣，又寻云外峰。

吟篇题在竹，拄杖曲如松。后会期难定，来书勿厌重。
戍归词
宋庆之（宋代）

君去无还期，妾思无已时。军中无女子，谁为补征衣。

或传云中危，夫死贤王围。恐伤老姑心，有泪不敢垂。
句 其一
王安上（宋代）

历阳城外桃花坞，台榭废来名已古。
烂柯山
徐霖（宋代）

尚书胜迹留千载，太守离思去十八。
难得地主真可人，载酒问字石须伐。
葛岭贾似道园池
汤仲友（宋代）

檀板歌残陌上花，过墙荆棘刺檐牙。
指挥已失铁如意，赐予宁存玉辟邪。
败屋春归无主燕，废池雨产在官蛙。
木棉庵外尤愁绝，月黑夜深闻鬼车。
永宁里小园与沈校书接近，怅然题寄
羊士谔（唐代）

故里心期奈别何，手移芳树忆庭柯。

东皋黍熟君应醉，梨叶初红白露多。
遍题朱惟四增置诸胜十二首 其七 苍雪崖
邓云霄（明代）

寒深洞口无三伏，风急崖前有六花。何处山僧乘兴到？共融新水瀹新茶。
六月十三日寿陈子徽太博十首以无官一身轻有子万事足为韵 其五
戴表元（宋代）

当暑苦炎暍，日数秋风生。穷忧在衣褐，霜露亦可惊。

徘徊念年少，岁月去已轻。岁月可奈何，学道恐无成。
重九宿王孙铺
邓深（宋代）

兰江路尽接荆江，竹屋萧条草树荒。许久长晴坐极暑，霎时疏雨做重阳。

明眸纵少新开菊，随量何妨浅举觞。驿舍明朝便陈迹，牛山往事莫徒伤。
延庆寺
王岩叟（宋代）

龙影函潭寺已空，惟馀翠竹混青松。路穷西北无他景。
开元天宝杂咏 金函
萧立之（宋代）

山水有图无逸换，锦坊兴废变初终。咸阳父老能言语，不在金函谏疏中。
重送惟皓
汪藻（宋代）

那知重到旧溪边，两月青灯听雨眠。闲引瘦筇行落叶，复寻清磬度疏烟。

宦游南北梦千里，人世短长痴百年。安得随君飞鸟去，盘陀相对共安禅。
水调歌头（寿边守）
程伯春（清代）

功名果何物，天欲付英豪。请看襄汉，今日谁驾六灵鳌。阅礼崇诗元帅，大纛高牙临塞，砥柱一洪涛。百辟拱辰极，欢动赭黄袍。

策无遗，勋益著，德弥高。定知阳报，谢庭兰玉付儿曹。秀发如君独擅，浑似当年幼度，文武素兼韬。岁岁长为寿，霞液荐蟠桃。
咏史上·魏相
陈普（宋代）

人伦大变岁二百，萧曹以来谁在心。
相业更生王吉疏，文学春秋犹未深。
辟地 其二
罗公升（宋代）

四海风涛日，谁欤柱急流。山东雄剧孟，蓟北化田畴。

气静天阍晚，星沉戍角秋。如君关气数，宁不重嫠忧。
残春感事十首 其十
方回（元代）

身起真寒士，名成老腐儒。暂时金马署，终世石鱼湖。

旧种花犹有，新畬粟已无。傍人忧饿死，吾自典衣酤。
移植官梅已着数花得四绝句 其四
周紫芝（宋代）

惯作梅花树底眠，老来何事作弹冠。诗翁句里无官样，只合孤山月下看。
望湖亭放歌
熊为霖（清代）

山前半倚杨柳湾，山后壁立苍厓寒。就中亭子开八面，望湖展作汪洋观。

天风振荡不可象，雪涛乱吼银花团。左出彭蠡右襄汉，千里一泻无遮拦。

朱溉扬澜出左臂，争奇扼要当雄关。将军血食踞绝顶，建瓴陡健飞巑岏。

蜈蚣火焰日青紫，山水盩厔回波攒。蛟鼍战斗迷窟宅，悬空蜃气飞轮盘。

险骇不敢立正视，天鹏斜掠无停翰。匡庐对面叠屏嶂，三十六扇如雕剜。

迷离物色忽收卷，五老须眉愁谛看。香炉过雨紫烟湿，千年不与销龙鸾。

水帘瀑布失神奥，约略意相存飞湍。有时风日两清廓，鱼鳞细浪铺青纨。

螺墩岛屿天布置，翠黛薄点玻璃斑。渔歌唱晚一声笛，宛然人在沧浪闲。

我欲沽酒酹亭上，秋风为我开心颜。剨然长啸振八溟，十指酒力鸣珊珊。

丈夫应具此眼界，不劳杖履穷跻攀。且与狂题雪色壁，扁舟一叶长空还。
德寿宫庆寿口号十篇
杨万里（宋代）

天父晨兴未出房，君王忍冷立风廊。
忽然鸣跸珠帘卷，万岁声传震八荒。
大云寺阁晚眺同王印川李筱潭二广文
邓琛（清代）

青山澹将夕，暝色入飞鸟。余霞尚绮丽，钟动月初皦。

平生癖看山，山晚看愈好。商飙洒然来，长空秋浩浩。

浮图凌百尺，怖鸰巢缥缈。铁佛铁何年，炉鞴群灵绕。

佛法无尽藏，何大亦何小。泰山等秋毫，闻诸漆园老。

平阳古都会，怀古足搜讨。百族尚雍熙，唐风斯未邈。

奈何阳九厄，寇盗纷缠扰。廓清幸当时，祅氛顿湔扫。

霍岳北岝崿，汾水西灏淼。我来僦僧舍，便觉出尘表。

前身或行脚，到处留鸿爪。飘然下虚阁，清坐对风筱。
江雨
王安石（宋代）

冥冥江雨湿黄昏，天入沧洲漫不分。
北涧欲通南涧水，南山正绕北山云。
恭和吟樵老兄观察留别士民之作未步韵 其二
郑清寰（清代）

袖拂清风到故乡，高名亮节自煌煌。窦融绝饮河西马，苏武全归塞北羊。

闻有义旗招朔漠，更无战鼓动荆襄。天涯几点孤臣泪，洒作他年召伯棠。
书叹
陆游（宋代）

尘甑炊畬粟，羸僮策蹇驴。自从行卷日，直至挂冠馀。

揣分元知止，求官实抱虚。园蔬幸无恙，父子日携锄。
晓发石牛
王铚（宋代）

匆匆车马出清晨，日淡风微已仲春。
松竹阴中山未尽，梅花林外有行人。
五月十六夜，病中无聊，起来步月五首
杨万里（宋代）

人睡方酣鸡未知，起来叫转月华西。
南风吹落北斗柄，细数月中丹桂枝。
宋江三十六赞
龚开（宋代）

昔樊将军，鸿门直撞。
斗酒肉肩，其言甚壮。
南昌遇赵宪副韫退
谢宾王（清代）

青山小队拥纶巾，华发论兵侍从臣。十载疏传明主纳，天涯宦似故人贫。

秋镫乡语听鸿久，行幄人过问字频。莫望长安多踯躅，邹枚几见画麒麟。
和郡守刘巨济重开石门洞
朱筠（宋代）

谢公箕颍流，特拟耽幽栖。蜡屐得洞天，双鹤頫清溪。

拟追玄圃游，对此为阶基。披榛剪萝茑，宿雾暝欲迷。

方当誇高标，焉能分径蹊。鬼物谅夺气，幽禽亦惊啼。

卓哉旷世怀，心与境不携。俯视嚣尘中，荣枯犹稗夷。

孰知东海偏，秦鞭预排驱。付与破荒手，从此凌丹梯。
送湛公归四明讲席
范仲淹（宋代）

满面南风指四明，山长水曲不胜情。
自言此去云林下，惟讲华严报太平。
月
姜特立（宋代）

万古长空月，亏盈不计年。
魄生蟾共没，光满蛤同圆。
和程刑部三首。碧鲜亭
王周（宋代）

飋飋笼清籁，萧萧锁翠阴。向高思尽节，从直美虚心。

迥砌滋苍藓，幽窗伴素琴。公馀时引步，一径静中深。
柳
张耒（宋代）

永丰坊里旧腰支，曾见青青初种时。
看尽道边离别恨，争教风絮不狂飞。
新岭庵
邓柞（宋代）

千尺长松矗太清，倚松栋宇与云平。
凭阑只恐西风起，吹上青冥九万程。